Predkladacia správa

Myšlienka stredoeurópskej regionálnej spolupráce sa rozvinula koncom 80. rokov ako reakcia na historické zmeny v  strednej a východnej Európe so snahou o oživenie spolupráce krajín patriacich do spoločného geografického a kultúrno-historického kontextu strednej Európy. 

      	Od Iniciatívy "4" cez Pentagonálu, Hexagonálu predstavuje v súčasnosti Stredoeurópska iniciatíva (SEI) spoluprácu 17 stredo- a juhovýchodných štátov Európy (Albánsko, Rakúsko, Bielorusko, Bosna a Hercegovina, Bulharsko, Chorvátsko, Česká republika, Maďarsko, Taliansko, Macedónsko, Moldavsko, Poľsko, Rumunsko, Slovensko, Slovinsko, Ukrajina, Srbsko a Čierna Hora). 

	SEI, pri plnení svojich hlavných cieľov posilniť stabilitu v regióne a rozšíriť hospodársku spoluprácu medzi krajinami zoskupenia, sa opiera o aktivity 16 stálych pracovných skupín. SR spolupredsedá s Talianskom pracovnej skupine pre boj s organizovaným zločinom a so Srbskom a Čiernou Horou pracovnej pre kultúru a vzdelanie, v ktorej rámci vedie Task Force pre kultúru. Na finančné pokrytie aktivít pracovných skupín SEI sú k dispozícii Kooperačný fond SEI  a Trust fond SEI v EBOR.

Rozhodnutie vytvoriť Kooperačný fond SEI s cieľom napomôcť realizáciu programov a projektov organizovaných a podporovaných SEI, bolo prijaté na stretnutí ministrov zahraničných vecí členských krajín SEI v júni 2001 v Miláne. Na základe návrhu Výboru národných koordinátorov bol schválený na rok 2002 rozpočet fondu vo výške 300.000 EUR s tým, že ročné príspevky členských krajín SEI pokrývajú celkový objem rozpočtu Kooperačného fondu.

V súlade s uvedenými skutočnosťami jednou z povinností členskej krajiny SEI je              od roku 2002 úhrada ročného príspevku do Kooperačného fondu. 

Percentuálna účasť jednotlivých krajín bola vypočítaná na základe medzinárodne uznávaných kritérií (HDP, HDP p. c., počet obyvateľov), berúc do úvahy ďalšie                                  (i dobrovoľné) príspevky. Najvyšší príspevok vo výške 27% poskytuje Taliansko, najnižší vo výške 1% pripadá na Albánsko, BaH, Macedónsko a Moldavsko. Slovensko sa podieľa na fonde vo výške 5%, t. j. 15.000 EUR. 
Finančné prostriedky na ročný príspevok SR v SEI budú zabezpečené v rámci výdavkov schválených pre kapitolu MZV SR.

	Tohtoročné stretnutie ministrov zahraničných vecí členských krajín SEI schválilo rozpočet Kooperačného fondu na rok 2005 vo výške 300.000 EUR s tým, že podiel SR                na celkovom objeme ročného rozpočtu bol zachovaný, t. j. 5% celkového rozpočtu, v absolútnom vyjadrení 15.000 EUR.

Predkladaný materiál nemá finančný, ekonomický a environmentálny vplyv, ani vplyv na zamestnanosť.